**Declaración institucional de apoio e compromiso**

**coa Economía Social de Galicia**

 A Economía Social é un sector económico e un actor fundamental na sociedade actual. A través dunha ampla e rica variedade de formas organizativas, a economía social introduce un conxunto de principios, valores e obxectivos comúns, sentando a base dun modelo económico inclusivo.

 Entre estes valores, salientan a primacía da persoa e do obxecto social, a gobernanza democrática e participativa, a conxunción dos intereses das persoas usuarias e do interese xeral, e a defensa e aplicación dos principios de solidariedade e responsabilidade. Estes valores permiten combinar actividades económicas sostibles cun impacto social positivo, axustando a un tempo os bens e servizos ás necesidades das persoas.

 A economía social xera o 8% do PIB europeo, con máis de 13,6 millóns de empregos remunerados a través de máis de 2,8 millóns de empresas e entidades en Europa[[1]](#footnote-1). En España[[2]](#footnote-2) a economía social produce o 10% do PIB, proporciona o 12,5% do emprego e vincula ó 42,8% da poboación. O mapa da economía social en Galicia[[3]](#footnote-3) está formado por máis de 7.300 entidades e empresas, cun volume de emprego estimado de 24.904 persoas traballadoras e máis de 74.120 persoas socias, comuneiras ou mutualistas (segundo o tipo de entidade), xerando ao redor do 7% do PIB.

 Fronte á necesidade de buscar alternativas que dean resposta ás problemáticas socioeconómicas e medioambientais actuais, a economía social intensifica a súa visibilidade como un alicerce en termos de **emprego**, promovendo un emprego estable e de calidade; pioneiro en **innovación social**, ofrecendo solucións a retos económicos e sociais, dixitais, enerxéticos ou demográficos; como un axente de fixación da poboación en zonas que padecen despoboamento; e contribuíndo activamente á **cohesión social** ó impulsar a inclusión social e un modelo de igualdade de oportunidades para todas as persoas.

 A economía social comparte os valores e principios reitores dos Obxectivos de Desenvolvemento Sostible da Axenda 2030 de Nacións Unidas, en particular os obxectivos 8, “*Promover un crecemento económico sostido, inclusivo e sostible, un emprego pleno e produtivo e un traballo decente para todos*”, e 9 “*Construír infraestruturas resilientes, promover a industrialización sostible e fomentar a innovación*”. A economía social é un actor clave para a consecución dos ODS, xa que proporciona respostas innovadoras ás necesidades complexas e crecentes da poboación.

 A relevancia da economía social, como axente fundamental da axenda política europea e internacional, recóllena as diferentes recomendacións da **Declaración de Luxemburgo**, “Folla de ruta cara un ecosistema máis completo para as empresas de economía social”, de 4 de decembro de 2015; da **Declaración de Bratislava**, “A economía social como actor chave para dar respostas eficaces aos actuais retos sociais na UE e no mundo”, de 1 de decembro de 2016; da **Declaración de Luibliana**, “Expansión das empresas de economía social na economía social e solidaria: cara unha cooperación máis sólida e estruturada entre a UE e o Sudeste de Europa”, de 25 de abril de 2017; da **Declaración de Madrid**, “A economía social, un modelo empresarial para o futuro da UE”; de 23 de maio de 2017; do **Manifesto “Pacto polo Impacto” de París**, de 11 de xullo de 2019; da **Declaración de Toledo**, “A economía social e solidaria como motor clave para un futuro inclusivo e sostible, de 4 de decembro de 2020; da **Declaración de Mannheim** do “Cumio europeo de Economía Social 2021” ao Plan de Acción Europeo para a Economía Social, de 27 de maio de 2021 e da **Declaración de Cascais**, “Por un Plan Europeo para a Economía Social que promova o papel da economía Social no Pilar Europeo de Dereitos Sociais”.

 En Galicia hai unha tradición asentada de traballo no recoñecemento e a promoción da economía social. Neste eido, salienta a aprobación da Lei de Economía Social de Galicia[[4]](#footnote-4), así como a definición da política pública de promoción da economía social recollida na Estratexia Galega de Economía Social 2019[[5]](#footnote-5) e na propia Rede Eusumo[[6]](#footnote-6). Neste mesmo sentido, é fundamental dispoñer e cultivar un contexto no que se fomente a interlocución, o dialogo e a deliberación dos axentes implicados e, para elo, tanto o Consello Galego de Economía Social como as entidades asociativas e organizacións representativas da economía social, están a ser unha peza esencial.

 Por todo, e valorando o crecente recoñecemento da importancia da economía social na nosa sociedade, así como a contribución da economía social á creación de emprego, á innovación e cohesión social; o Consello Económico e Social de Galicia

DECLARA:

* Que debería afondarse no recoñecemento e aposta clara pola Economía social a través do apoio activo dos diferentes niveis de gobernanza (autonómica e local), así como por parte das institucións públicas, reforzando a visibilidade e competitividade das empresas da economía social mediante políticas públicas e outras iniciativas.
* Que se ten que aumentar a visibilidade e recoñecemento da economía social a través de políticas públicas, plans e accións concretas en colaboración coas persoas e entidades que a compoñen. Neste sentido, a preparación da formulación destas políticas públicas debería levarse a cabo en cooperación coas axentes da economía social buscando a transversalidade para mellorar a coherencia das políticas e obter unha maior eficacia.
* Que é necesario mellorar o nivel de coñecemento e relevancia pública dos datos e estatísticas sobre as empresas e entidades de economía social que permitan coñecer as características da economía social así como medir o impacto social xerado por ela, promovendo a cooperación entre o mundo académico, os centros de investigación, os institutos de estatística e as entidades e empresas da economía social.
* Que é preciso aproveitar ó máximo á normativa e os procedementos que fomentan obxectivos de política social como pode ser a contratación pública socialmente responsable. As administracións públicas deberían intensificar e mellorar a súa utilización, promovéndoa a través da formación e o intercambio das mellores prácticas.
* Que se debe fomentar a presenza da Economía Social en tódolos sectores e no eido da educación tanto nos procesos formativos como de capacitación profesional. Os modelos e principios da economía social, como a autorresponsabilidade, a democracia e a igualdade, son aspectos que deben estar presentes nos diferentes niveis educativos, co obxectivo de desenvolver competencias e reforzar habilidades.
* Que se deben impulsar e promover as reunións periódicas dos representantes gobernamentais, políticos e sociais responsables do ámbito da Economía Social, xerando mecanismos de cooperación e diálogo que permitan coordinar as accións de apoio á economía social a través de políticas públicas innovadoras.
* Que é necesario reforzar as redes de actores, públicos, privados e sociais, da economía social para fomentar o crecemento económico e as políticas de inclusión social nos territorios. Na formulación de políticas públicas é importante que as partes interesadas, de todos os niveis de gobernanza, participen e sexan escoitados.

Aprobado polo Pleno do Consello Económico e Social de Galicia en Santiago de Compostela, o 8 de novembro de 2021

1. Datos referentes á economía social en Europa segundo o Dictamen do Comité Económico e Social Europeo INT/925. [↑](#footnote-ref-1)
2. Datos referentes á economía social en España segundo a información da web de CEPES <https://www.cepes.es/cifras> [↑](#footnote-ref-2)
3. Datos referentes á economía social en Galicia segundo o documento de “Economía Social. Propostas de mellora e reforzo dirixidas aos Partidos Políticos”, Xuño 2020, do Foro pola Economía Social Galega e o “Informe sobre a economía social en Galicia 2019” do Centro de Estudios Cooperativos da Universidade de Santiago de Compostela [↑](#footnote-ref-3)
4. Lei 6/2016, de 4 de maio, de Economía Social de Galicia. [↑](#footnote-ref-4)
5. http://www.eusumo.gal/xunta-pon-en-marcha-primeira-estratexia-galega-de-economia-social [↑](#footnote-ref-5)
6. Creada a través do Decreto 225/2012, do 15 de novembro, polo que se crea a Rede Eusumo para o fomento do cooperativismo e a economía social e se regula o seu funcinamento. [↑](#footnote-ref-6)